钦定古今图书集成/理学汇编/学行典/第059卷 > 春秋繁露 > 《必仁且知》
## 钦定古今图书集成/理学汇编/学行典/第059卷 > 春秋繁露 > 《必仁且知》

何谓之知？先言而后当。凡人欲舍行为，皆以其先知
规而后为之。其规是者，其所为得其所事，当其行，遂
其名，荣其身，故利而无患，福及子孙，德加万民，汤武
是也。其规非者，其所为不得其事，不当其行，不遂其
名，辱害及其身，绝世无复，残类灭宗亡国是也。故曰：
“莫急于知。”知者见祸福，远，其知利害，蚤言之而无敢
哗，立之而不可废，取之而不可舍，前后不相悖，终始
有类，思之而有复，及之而不可厌。其言寡而足，约而
喻，简而达，省而具；少而不可益，多而不可损。其动中
伦，其言当务。如是者谓之知。